Vi husker alle dagen - eller nok rettere aftenen. Vi husker hvor vi var, og hvad vi lavede, for vi lavede alle det samme: Vi så statsminister Mette Frederiksen lukke Danmark ned som følge af coronapandemien, der var brudt ud i Kina og nu havde bredt sig over hele kloden. Dagen var den 11. marts 2020, og hvad vi ikke vidste var, at den indvarslede næsten to år med indskrænket frihed og uvante restriktioner. Ikke mange uger forinden havde kæresteparret Lisanne Metselaar og Karina Filbert Brorsen overtaget ejendommen Skovgaardsminde ved Hou - med en drøm om at blive selvstændige. Og da landet lukkede ned kort tid efter, blev drømmen katapulteret ind i virkeligheden. Nu skulle der være glamping på Skovgaardsminde. Fra København til Hou Kæresteparret var flyttet til Hou fra København. Her havde de mødt hinanden, da de arbejdede på den samme restaurant. Karina som tjener og Lisanne som bestyrer - som Karinas chef. - Jeg var lige flyttet til København og havde fået det her arbejde som restaurantchef. Der var masser af nye mennesker, og jeg kendte ikke rigtig nogen i byen, så det var mega fedt at komme på sådan en ungdommelig arbejdsplads, hvor der var masser af unge mennesker og jeg fik lidt et netværk, fortæller Lisanne. Hun og Karina blev tætte veninder - og så i lang tid ikke hinanden som andet end netop det. - Jeg tænkte ikke over, om det var noget andet. For det var bare fyre, man var vant til. Det var sådan det var, fortæller hun videre hvorefter Karina stemmer i. - Det var meget det samme for mit vedkommende. Jeg troede egentlig bare, at vi havde et godt venskab. Og du var jo min chef! Forrygende første sæson På Skovgaardsminde gik glamping-eventyret i gang i foråret 2020. Og i en verden hvor feriehungrende danskere havde svært ved at komme på de normale ferier i Sydeuropa, fik Lisanne og Karinas drøm, en fantastisk start. I første episode af serien 'Parløb - ude og hjemme' der nu går ind i fjerde sæson, møder vi parret i august 2021 - i slutningen af deres anden sæson som selvstændige. Igen har sæsonen været fortræffelig, og selvom august-vejret med blæst og helt almindelige danske temperaturer måske gør det svært at få udendørs ferie til at rime med luksus, er det lige præcis hvad Skovgaardsminde tilbyder. Varme dyner og fynsk vin I de store telte er der tæpper på gulvet, sengene er store og komfortable - og soveposen skal du efterlade hjemme, for i et glamping-telt sover man med rigtig dyne. - Det er selvfølgelig rigtige termodyner, fordi i løbet af efteråret og det tidlige forår, kan det altså godt blive lidt koldt herude. Så dem her skulle gerne gøre, man kunne holde varmen, fortæller Lisanne mens hun viser rundt i et telt, der er ved at blive gjort klar til det næste hold gæster. I teltet er der ikke strøm, for selvom det skal være luksuriøst, skal det også være simpelt og autentisk. Derfor er minibaren en helt almindelig køletaske - og i den gemmer der sig danske vine. - Vi har jo simpelthen fundet de fineste danske vine, starter Karina mens Lisanne følger op. - Ja, fra en lille vinavler på Fyn. Rosévinen er lavet på solbær og hvidvinen på stikkelsbær. Den fynske frugtvin er indtil videre den bedste danske vin, parret har fundet, men både privat og professionelt leder de videre for at se, om de kan tilbyde deres gæster noget bedre. Skræmmende følelser I København - mens Lisanne og Karina ikke var andet end veninder - skete der pludselig noget. - Vi havde det skidesjovt sammen - sammen med alle de andre. Indtil et tidspunkt hvor jeg måske godt kan fornemme, at der er lidt mere fra min side, fortæller Karina. - Og egentlig tror jeg, jeg blev lidt skræmt over det til at starte med. Jeg tænkte: "Hun er min chef!" og jeg tænkte: "Hvad er det her for noget?!" Kort tid efter skulle Karina ud og rejse i to uger. Det gav veninderne lidt tid hver for sig - og det gav Karina tid til at tænke og reflektere over de nye, skræmmende følelser. - Så måtte jeg se, hvordan følelserne er, når jeg kommer hjem. Rødvin satte skub i tingene Da Karina kom hjem til København, fik hun sig dog noget af en overraskelse. Lisanne var blevet forfremmet og skulle nu arbejde i Roskilde. Lisanne skulle flytte. - Og der tænkte jeg: Nå! Det var det! Der smuttede hun, fortæller Karina. Lisannes nye job var i samme kæde, så en dag efter arbejdet i Roskilde, kiggede hun ind på sin gamle arbejdsplads i København for at ordne nogle småting. Og den dag var Karina tilfældigvis på arbejde. - Jeg tror vi pressede dig en lille smule og sagde: "Du bliver lige hængende, gør du ikke", husker Karina. Det gjorde Lisanne. Og én øl blev til to øl, der blev til en flaske rødvin. Karina boede lige ved siden af restauranten, så festen fortsatte hos hende, men de øvrige kolleger faldt hurtigt fra. - Så var det sådan set bare dig og mig, fortæller Karina. - Ja og jeg havde jo sovet hos dig tusind gange, for det var jo nemmere end at jeg skulle tilbage til Hellerup fra Indre By. Det var meget normalt. Vi var bare veninder jo, forklarer Lisanne og fortsætter: - Men det var altså lidt rødvin, der satte skub i tingene. Frieri på gipsplade Historien om hvordan Lisanne og Karina fandt sammen er over seks år gammel og nu er deres hverdag i København skiftet ud med et eventyr i Hou. Et eventyr som de selv skriver - billedligt, men også helt konkret. For eksempel på bagsiden af en gipsplade. Når en trappe skal repareres, når gårdens gildesal skal sættes i stand eller når der skal laves et tilhørende badeværelse, tager Karina og Lisanne nemlig selv fat. Det gjorde de også, da et hul i en væg skulle blændes af. - Jeg havde fået sat de to gipsplader på og så tænkte jeg, at det kunne være sjovt lige at skrive en hilsen på bagsiden, fortæller Lisanne. - Så om 50 år, når væggen skal rives ned igen, så ville der stå en lille hilsen, fortsætter hun. Ideen blev delt med Karina, der hentede en tusch, så der kunne skrives. - Og da jeg så kommer over på den anden side af pladen, så har hun skrevet på gipspladen, om jeg vil gifte mig med dig, fortæller Lisanne. - Og det ville jeg jo gerne, så jeg står der, midt i gulvet, i godt med arbejdstøj og.. Huuuuh.., forklarer Lisanne grinende om, hvordan tårerne trillede, da Karina stillede det store spørgsmål. Hele historien om hvordan Lisanne og Karina fandt ud af, at de skulle være meget mere end veninder og om hvordan de ikke ønsker at blive placeret i en 'kasse' kan du få i 'Parløb - ude og hjemme' som du kan se herunder. Afsnittet om Lisanne og Karina er det første af seks som du kan se her på tv2nord.dk og på Salto over de kommende uger.

Referat:
Den første corona-nedlukning i marts 2020 satte skub under en drøm om at blive selvstændige.